Udlakela Oluqondiswe Kwabokuza eSouth Africa Luyaqhubeka
Izizalwane zeZimbabwe ezihlala elokitshini leSoweto eJohannesburg, zithi udlakela olubhekiswe kwabakwamanye amazwe selubatshiye bephethe amathumbu ngezandla.
JOHANNESBURG — Ezinye zezizalwane zeZimbabwe ezihlala elokitshini leSoweto kwele South Africa lapho osokuqhamuke khona udlakela olubhekiswe kwabakwamanye amazwe, zithi sezithutha eSoweto zisiyahlala edolobheni leGoli ngenxa yokwesabela impilo zazo. UBenedict Nhlapho weStudio 7 ukhulume labeZimbabwe laba abathi sebevele baxwayiswa ngomakhelwane babo eSoweto ukuthi bahambe manje kusathule kumbe babhekane lembila zithutha. Izizalwane zeZimbabwe ezihlala elokitshin leSoweto eJohannesburg, ezikhulume leStudio 7 zithi udlakela olubhekiswe kwabakwamanye amazwe oluqale ngokuthathwa ngodli kwempahla ezitolo zabakwamanye amazwe selubatshiye bephethe amathumbu ngezandla. Isizalwane seZimbabwe umnumnzana Mandla Ngwenya ohlala, ESnake Park eSoweto, uthi kasoke akukhohlwa akubone kusenzakala ngesikhathi kuqala loludlakela ngoMvulo weviki ephelileyo. Omunye njalo oweZimbabwe ohlala eSoweto unkosazana Nomazulu Moyo, uthi okubethusa kakhulu yikuthi izakhamizi seSoweto sezikubeke kwacaca ukuthi abakwamanye amazwe baphume baphele kuleli lokitshi. Umnumnzana Ngwenya laye uthi sebevele baqala ukuxotsha lokutshaya abakwamanye amazwe abaloja ezindlini ezakhelwa abantu mahala nguhulumende. Unkosazana Moyo uthi inengike lezizalwane zeZimbabwe kuleli lokitshi selihlele ukuthutha, isimo singakafiki kwesika2008 esatshiya abakwamanye amazwe abangamatshumi ayisithupha bebulewe. Ngakwelinye icele umnumnzana Ngwenya uthi eyakhe imitshaqana isibotshiwe, egcizelela engelithi kwabo kagwala akulasililo. Kusenjalo omunye wamakhansela edolobheni leGoli Umnumnzana Sihlwele Myeke, usexwayise abakwamanye amazwe ukuthi bangabona sekuqhamuka loludlakela babalekele enkambeni zamapholisa. Kodwake inengi lithi ngemva kokuvela kwemifanekiso etshengisa amapholisa ephatheka ekuthatheni ngodli impahla ezitolo zabakwamanye amazwe, abanye babheke eceleni abakwamanye amazwe bethathelwa impahla zabo, kunzima ukukwethemba ukuthi amapholisa azabavikela nxa sekuqhamuke udlakela.